
KAPITTEL 1
Introduksjon
Hilde Lohne-Seiler og Birgitta Langhammer


Hvem retter denne boken seg mot?

Denne boken har som mål å være anvendbar for helsefag- og idrettsstudenter, samt for annet helsepersonell som til daglig jobber med eldre. Den er primært skrevet for fysioterapi-, ergoterapi- og idrettsstudenter på bachelornivå, men retter seg også mot andre målgrupper, som studenter i folkehelse og andre helsefag. Intensjonen med boken er å gi en grundig innføring i den biologiske aldringsprosessen og presentere kunnskap om den betydningen fysisk aktivitet har for eldres selvstendighet i aktiviteter og deltakelse i samfunnet. Et viktig mål er at teorien som beskrives, skal kunne anvendes i praksis, stimulere til fysisk aktivitet og trening og oppleves meningsfull.



Bokens oppbygning

Etter introduksjonen i kapittel 1 vil det i kapittel 2 følge en oversikt over sentrale begreper som benyttes gjennomgående i boken. Deretter tar vi for oss hva som kjennetegner alder og aldring. I kapittel 3 kommer vi inn på ulike teorier knyttet til aldringsprosessen, mens vi i kapittel 4 ser på demografiske variabler, historisk utvikling og forventet levealder både nasjonalt og internasjonalt. Kapittel 5 gir en oversikt over eldres fysiske aktivitetsnivå, basert på nyere kartleggingsundersøkelser, og viser til nasjonale aktivitetsanbefalinger for den eldre befolkningen. Tema for kapittel 6 er sammenhengen mellom fysisk aktivitet og eldre, med vekt på helse, helserelatert form og fysisk funksjon. Dette følges opp i kapittel 7, som presenterer årsaksforklaringer til de fysiologiske endringene som kommer med økende alder. Kapittel 8 gir en oversikt over hvilke effekter økt fysisk trening kan ha for det eldre individet, med vekt på utholdenhetstrening, styrketrening, balansetrening og livskvalitet. En oversikt over standardiserte testbatterier for registrering av fysisk form og funksjon hos eldre gis i kapittel 9. Kapittel 10 skisserer retningslinjer for hvordan man kan tilrettelegge fysisk aktivitet og trening for eldre, og presenterer eksempler på konkrete øvelser tilrettelagt spesielt for aldersgruppen. Treningsprinsippene som benyttes her, er basert på dokumentert kunnskap og inkluderer kondisjons-, styrke- og balansetrening. Kapittel 11 omhandler motivasjon for fysisk aktivitet og trening hos eldre, før det avsluttende kapittel 12 gir kost- og ernæringsanbefalinger for aldersgruppen.



Hvorfor er fysisk aktivitet og fysisk trening for eldre viktig?

Mennesker i alle aldre har nytte av fysisk aktivitet og trening. Regelmessig moderat fysisk aktivitet kan betraktes som vedlikehold av kroppslig funksjon og er som regel tilstrekkelig for å opprettholde helserelatert form, mens trening kan sees på som en livslang prosess for å utvikle kroppen som instrument. Men trening kan også være strategier og teknikker for å kompensere for manglende kroppslig funksjon. Med trening følger også innlæring, som i sin tur stimulerer kognisjon og hukommelse.

Fysisk aktivitet og trening er spesielt viktig når man blir eldre, da mange opplever begrenset mobilitet med årene. Man klarer ikke de samme tingene som da man var yngre, man blir blant annet tregere, svakere, stivere og mer kortpustet. Det kan bli en ond sirkel der en begynnende redusert mobilitet bidrar til inaktivitet, som i sin tur reduserer underliggende kroppsfunksjoner med ytterligere konsekvenser for mobilitet. Spesielt etter fylte 60 år ser det ut til at man mosjonerer mindre (1–4) og reduserer det totale fysiske aktivitetsnivået (5–9). Aldersrelaterte kroppslige endringer i form av redusert muskelstyrke, beintetthet, leddfleksibilitet, balanse og kondisjon og økt reaksjonstid starter faktisk allerede i 25-årsalderen. Disse endringene, i kombinasjon med redusert fysisk aktivitetsnivå, synes å disponere for utvikling av sykdommer som blant annet hjertesykdom, aldersdiabetes og tykktarmskreft. Risikoen for hjerneslag, beinskjørhet og brudd øker også. Konsekvensen er et redusert funksjonsnivå og mer uførhet blant eldre (10). Det er derfor spesielt viktig med tilrettelagt funksjonell trening for eldre – trening som gir mening og stimulerer til gjentakelse.



Hvilke konsekvenser gir kombinasjonen aldersrelaterte kroppslige endringer og redusert fysisk aktivitet?

Helsedirektoratet anbefalte i 2004 voksne og eldre å utøve fysisk aktivitet minst 30 minutter hver dag i lavt til moderat tempo (tilsvarende rask gange) for å oppnå helsegevinster (11). De nyeste anbefalingene for fysisk aktivitet for voksne og eldre fra 2014 og 2022 vektlegger minimum 150 minutter hver uke med moderat intensitet (12, 13, 14). I rapporten Fysisk aktivitet blant voksne og eldre i Norge (15), utgitt av Helsedirektoratet i 2009, oppga bare 20 prosent av voksne og eldre at de var fysisk aktive 30 minutter daglig. Dette er i endring. I 2019 går 41 prosent av 67–79-åringer og 28 prosent av eldre over 80 en halv time eller mer hver dag. I begge gruppene har det vært en økning med nesten 10 prosent fra 2015 (16).

Aldersrelaterte kroppslige endringer, eventuelt også kombinert med sykdom og/eller skade, vil hos mange eldre som nevnt føre til et redusert funksjonsnivå. Den eldre kan oppleve at det blir vanskelig å gå tur, lage mat, handle og gjøre hus- og hagearbeid. Det kan også bli problemer med de mest grunnleggende gjøremålene, som å spise, kle på seg og gå på toalettet. Det sosiale livet blir begrenset av mindre sosial omgang, og mange opplever depresjon. Dette kan igjen påvirke både livskvalitet, selvbilde og selvtillit. I et større perspektiv aner vi store samfunnsøkonomiske konsekvenser. En konsekvens som er spesielt tydelig her hjemme, er faren for fall. Norge har den høyest rapporterte forekomsten av hoftebrudd i Vest-Europa (17), og en vanlig årsak til dette er nettopp fall. Redusert muskelstyrke, økt reaksjonstid, redusert balanse, redusert beintetthet og redusert leddbevegelighet er alle viktige risikofaktorer for fall. Ved å redusere disse risikofaktorene kan trolig hyppigheten av fall reduseres, og dermed også konsekvensene fall fører med seg, både for den enkelte og for samfunnet.



Er det mulig å påvirke aldersrelaterte endringer ved hjelp av økt fysisk aktivitet og trening?

Mulige positive effekter av fysisk aktivitet hos eldre har vært et internasjonalt forskningsfelt siden 1980-årene, og siden 1990-årene har det også vært gjort mye forskning på dette i Norge. Alt tyder på at eldre har de samme treningsinduserte effektene på både kondisjon og muskelstyrke som yngre, det vil si at de får effekt av økt aktivitet uansett alder, og også tilsvarende prosentvis fremgang (18–21). Trening kan ikke stoppe de fysiske endringene som skjer med den aldrende kroppen. Det synes imidlertid å være mulig å bremse reduksjonen av både kondisjon og muskelstyrke med inntil halvparten per ti år, om man sammenligner fysisk aktive eldre med inaktive (22, 23). Trening er «ferskvare» og må vedlikeholdes for at effekten skal opprettholdes (18). En av de første studiene som er gjennomført med et utvalg svært gamle (gjennomsnittsalder 90 år), viste at maksimal muskelstyrke økte med 174 prosent i høyre bein og 180 prosent i venstre bein etter bare åtte uker med styrketrening med forholdsvis stor belastning (24). Denne formidable styrkeøkningen ga også overføringsverdi i form av forbedret funksjon/mobilitet (24). En annen studie viste en sterk sammenheng mellom muskelstyrke i beina og ganghastighet og gangfunksjon (25). Økt muskelstyrke i beina førte til økt ganghastighet over en gitt distanse, samt forbedret gangfunksjon i form av blant annet økt skrittlengde (25). For å kunne komme over gata «på grønn mann» kreves en ganghastighet på minimum 1,2 meter per sekund (26). En ganghastighet under dette kan gi store konsekvenser for den eldre selv.

Muskelstyrke er trolig mer avgjørende for evnen til god mobilitet enn det utholdenhet er, og god nevromuskulær funksjon (samspillet mellom nerve og muskel) er grunnlaget for mestring av hverdagens aktiviteter (24). Dette betyr at man bør satse på styrke- og balansetrening hos eldre om målet er økt mobilitet. Det har også vist seg at problemer med å opprettholde balanse under gange kan være et tydelig varsel om økt risiko for fall blant hjemmeboende eldre (27). Forbedret styrke- og balanseevne kan derfor trolig også redusere hyppigheten av fall.

I forbindelse med gjennomføringen av studien «Styrketrening 65+» (28) rapporterte deltakerne følgende:


	Treningen har gitt meg overskudd. I kraftkrevende danser svinger jeg damene vesentlig lettere.


	Løfter nå reisebag tilsvarende ti kg opp og ned fra bagasjehylle på tog og fly, noe jeg ikke klarte før. Reiser meg fortere og lettere opp fra sittestilling.


	Våger mer, er ikke så redd for å ta meg mer ut i hverdagen.


	Jeg føler det enklere og tryggere å gå i ulendt terreng. Jeg går lettere ut og inn av biler. Av- og påkledning av tøy går lettere. Er ikke så redd for å utsette meg for fysiske utfordringer eller belastninger.




Dette er eksempler på noen av fordelene eldre individer kan oppnå ved et systematisk økt aktivitetsnivå. Man må heller ikke glemme potensielle sosiale og psykologiske gevinster. I Aktivitetshåndboken (11), utgitt av Helsedirektoratet i 2009, vises det til positive sammenhenger mellom kondisjons- og styrketrening og psykologisk funksjon. Det sosiale miljøet der den fysiske aktiviteten finner sted, har sannsynligvis en positiv virkning på hukommelse, tankeevne, initiativ og humør. Det foreligger imidlertid relativt begrenset vitenskapelig dokumentasjon på disse sammenhengene.

Fysisk form og funksjon kan også trenes opp hos dem som har en alvorlig lidelse. Eldre personer med hjerte-, lunge- eller nevrologiske sykdommer kan bedre og vedlikeholde sin fysiske form og funksjon gjennom regelmessig trening (29–32). Det finnes også indikasjoner på at trening kan ha en positiv effekt i å forhindre utvikling av diabetes type 2 (33). Når det gjelder institusjonaliserte eldre personer, ser det ut til at tilrettelagt fysisk aktivitet tilnærmet lik de belastningene de møter i hverdagen, kan gi bedring av fysisk form og funksjon (34).

KAPITTEL 2
Sentrale begreper
Hilde Lohne-Seiler og Birgitta Langhammer
I dette kapittelet gir vi en oversikt over sentrale begreper som blir benyttet gjennom hele boken.


Adaptasjon

Med adaptasjon mener vi de tilpasningene/forandringene på celle-, vevsog organnivå som er organismens svar på påvirkninger, med andre ord kroppens evne til å tilpasse seg enten økte eller reduserte fysiske krav. For eksempel vil en periode med systematisk styrketrening (ytre påvirkning av muskulaturen) trolig føre til en forbedret forbindelse mellom nerve og muskel og økt muskelmasse. Disse tilpasningene, som skjer som følge av den mekaniske belastningen man har påført kroppen, fører i sin tur til økt muskelstyrke.



ADL

ADL er en forkortelse for activities of daily living, ofte benevnt som «aktiviteter i dagliglivet» på norsk. ADL-begrepet benyttes for å kunne gi et mål på individets evne til å utføre dagligdagse aktiviteter uten assistanse, og brukes konsekvent i denne boken for å beskrive primæroppgaver som å spise, å gå på toalettet samt å kle av og på seg (1). I litteraturen ser man også begrepet ADL inkludert i forkortelsene BADL, basic activities of daily living, og PADL, personal activities of daily living. Disse begrepene har samme betydning. IADL står imidlertid for instrumental activities of daily living. Dette er komplekse aktiviteter eller oppgaver som vi gjør for å bevare vår uavhengighet i hjemmet og i samfunnet for øvrig. Eksempler på slike aktiviteter er bruk av informasjons- eller kommunikasjonsteknologi, bruk av privat og offentlig transport, handling, husarbeid, matlaging, omsorgsansvar og ivaretakelse av personlig økonomi.



Aktivitet

Aktivitet defineres som et menneskes utførelse av oppgaver og handlinger (2). Tilsvarende blir begrepet aktivitetsbegrensninger benyttet om de problemene en person kan ha ved utførelse av en aktivitet (2).



Balanse (se også postural kontroll)

Balanse kan defineres som evnen til å kontrollere kroppens oppreiste stilling slik at vi er i likevekt (3, 4). Balanse er nær relatert til balanseorganet og en hierarkisk forståelse av organisering av kroppsfunksjonene. Vi snakker gjerne om statisk og dynamisk balanse. Dette er motoriske responser som bidrar til justering av kroppsstilling og innhenting av overbalanse (5).

Statisk balanse er når kroppen er i likevekt i hvile. Dette tilsier at kroppsmassen (COM, center of mass) og kroppens tyngdepunkt (COG, center of gravity) bibeholdes over understøttelsesflaten (BOS, base of support).

Dynamisk balanse betyr å kontrollere tyngdepunktet (COG) når kroppsmassen (COM) er i bevegelse. Dette kan eksemplifiseres ved gange, som kan beskrives som et rytmisk mønster av tap og gjenvinning av likevekt, der stabilitetsgrensene sammenfaller med en bevegelig understøttelsesflate (BOS) (føttene som er i kontakt med underlaget) (6).



Bevegelighet

Bevegelighet defineres som evnen til bevegelsesutslag i ledd og leddkjeder. Det største leddutslaget man kan oppnå i et ledd, kaller vi leddets ytterstilling (7).



Deltakelse

Deltakelse er å engasjere seg i en livssituasjon (2). Deltakelsesinnskrenkninger er problemer en person kan oppleve ved deltakelse (2).



Eldre personer

Litteraturen definerer «eldre» som 60–74 år, «gammel» som 75–84 år, «gammel gammel» som 85–99 år og «eldst gammel» som over 100 år (5).



Funksjonell trening

Funksjonell trening angir at treningen er hensiktsmessig, og at treningen er sammensatt (8).



Fysisk aktivitet

Fysisk aktivitet er enhver kroppslig bevegelse initiert av skjelettmuskulatur, som resulterer i en vesentlig økning i energiforbruket ut over hvilenivå (9).



Fysisk form/kapasitet

Fysisk form er et sett av egenskaper man har eller erverver seg, som er relatert til evnen til å utføre fysisk aktivitet, og der egeninnsatsen er avgjørende for resultatet (4). Fysisk form deles opp i faktorer som aerob kapasitet, muskelstyrke, bevegelighet, hurtighet, koordinasjon, reaksjonsevne og tekniske ferdigheter. Fysisk form og fysisk kapasitet blir brukt som synonyme begreper.



Fysisk funksjonsevne

Fysisk funksjonsevne er evnen til selvstendig å kunne utføre aktiviteter knyttet til mestring av fysiske krav som man blir stilt overfor i dagliglivet, både hjemme, privat og på sin arbeidsplass, for eksempel ADL og gange (5).



Fysisk inaktivitet

Fysisk inaktivitet er et energiforbruk som nesten ikke er høyere enn den forbrenningen vi har når vi hviler. Det vil si personer som beveger seg lite både i arbeid og fritid, sitter eller ligger mye og i stor grad bruker motorisert transport og hjelpemidler (10). Personer som ikke oppfyller gjeldende anbefalinger for fysisk aktivitet, blir definert som fysisk inaktive (11).



Fysisk trening

Regelmessig gjentakelse av fysisk aktivitet over tid som har som mål å forbedre form, prestasjon eller helse (9).



Helse

Verdens helseorganisasjon (WHO) definerte helse slik i 1986: «Helse er en tilstand av fullstendig fysisk, sosialt og psykisk velvære, og ikke bare fravær av sykdom eller svakhet. Med fysisk velvære menes god fysisk form og fravær av sykdom. Med sosialt velvære menes et godt fellesskap med familie, venner, kollegaer og barn. Med psykisk velvære menes å ha det godt med seg selv og andre, ha tro på seg selv, og å være i mental balanse. Helse oppstår ved at man selv er i stand til å ta beslutninger og kontrollere sine livsbetingelser, og ved at samfunnet skaper betingelser som gjør det mulig for menneskene å leve et sunt liv» (12).



Helserelatert form

Helserelatert form er definert som en tilstand karakterisert ved overskudd i forhold til hverdagens krav, der man er avhengig av fysiske egenskaper som kondisjon, muskelstyrke, bevegelighet, koordinasjon og balanse. I tillegg er helserelatert form karakterisert ved fysiologiske trekk, biokjemiske og hormonelle kvaliteter (blodsirkulasjon, membrantransport, omsetning av næringsstoffer) som er forbundet med lav risiko for utvikling av livsstilssykdommer og lidelser (9, 13).



Helserelatert livskvalitet (se også livskvalitet)

Helserelatert livskvalitet er et supplement til de objektive, medisinske mål på helse og sykdom og evalueres av individet selv (subjektivt mål). Helserelatert livskvalitet bringer inn både fysiske, psykiske, sosiale og eksistensielle/åndelige dimensjoner. Den helserelaterte livskvalitetsforskningen tar utgangspunkt i sykdom og det sykdommen fører med seg for individet (14).



Konsentrisk og eksentrisk muskelarbeid

Et dynamisk muskelarbeid kan være konsentrisk eller eksentrisk. Ved konsentrisk arbeid skaper man kraft under forkortning av muskelen, under eksentrisk arbeid skaper man kraft under forlenging av muskelen (7).



Kroppsfunksjon

Kroppsfunksjoner er organsystemenes fysiologiske funksjoner (inklusive mentale funksjoner) (2).



Kroppsstruktur

Kroppsstrukturer er anatomiske deler av kroppen, som organer, lemmer og deres bestanddeler (2).



Livskvalitet

Livskvalitet er et overordnet begrep. Det er definert som en persons egen opplevelse av positive og negative sider ved livet i sin alminnelighet (14).



Muskelfibertyper

Man skiller mellom langsomme og utholdende muskelfibre og hurtige muskelfibre. Disse kalles også type I- og type II-muskelfibre. Type I har størst kapasitet for aerob energifrigjøring, mens type II har størst kapasitet for anaerob energifrigjøring. Type II-fibrene deles inn i to undergrupper, type IIA og IIB, der type IIA er mer utholdende enn type IIB (7).



Muskelstyrke

Muskelstyrke er bestemt ut fra den mengden kraft som en muskel eller en muskelgruppe kan produsere gjennom dynamisk eller statisk (isometrisk) muskelarbeid. For å øke muskelstyrken må man stimulere muskelens kraftgenererende kapasitet gjennom belastning, også kalt overload. Det er graden av belastning som fører til styrkeøkning, mer enn styrkeøvelsen i seg selv (7, 15).



Oppgaverelatert trening

Oppgaverelatert trening tilsvarer hverdagens bevegelser og har som mål å bedre utførelsen av disse. Det dreier seg om målorientert konkret trening i spesifikke oppgaver, med hensikt å få økt kontroll over personens interaksjon med objekter eller personer i de nære omgivelsene. Oppgaverelatert trening er spesielt viktig for personer med redusert fysisk funksjon, men kan også brukes for å bedre utførelse (6, 16).



Osteoporose/beinskjørhet

Beinskjørhet eller osteoporose er en skjelettsykdom med lavere innhold av kalsium enn normalt og endret beinstruktur. Diagnosen stilles med hjelp av blodprøver, røntgenundersøkelser og beintetthetsmålinger.



Postural kontroll

Postural kontroll er kontroll av kroppens posisjon i rommet med hensyn til stabilitet og orientering, og er som funksjon overordnet balanse. Se også egen definisjon av balansebegrepet (16).



Sarkopeni

Sarkopeni defineres som progressiv og generalisert tap av muskelmasse OG muskelstyrke. Diagnosen stilles basert på 1) lite muskelmasse) og minimum en av disse to kriterier: 2) lite muskelkraft og/ eller 3) redusert fysisk funksjon. Sarkopeni leder til nedsatt funksjon, redusert livskvalitet og i sin ytterste konsekvens død. Sarkopeni er en uavhengig risikofaktor for fallulykker og brudd (17).



Styrketrening og muskelkraft

Styrketrening er en regelmessig og systematisk måte å trene en muskel eller en muskelgruppe på, som har til hensikt å øke dens evne til å utvikle kraft. Muskelkraft er kraft generert ved sammentrekning av muskel. Det er det antall myosinhoder som til enhver tid er i inngrep med aktinfilamentene som er ansvarlige for muskelkontraksjonen og dermed kraften en muskel kan utvikle. Aktin og myosin er tynne proteintråder i muskelcellen som forskyves i forhold til hverandre når muskelen trekker seg sammen. Både graden av aktivering av muskelen, det vil si nervesystemets aktivering av muskelfibrer, og muskelens tverrsnitt (muskelvolum) er avgjørende for kraftutvikling (7, 15).



Muskelpower

Muskelpower blir definert som muskelkraft ´ distanse/tid. Det er produktet av muskelkraften som utvikles, og hastigheten på muskelkontraksjonen, med andre ord evnen til å kombinere stor kraftutvikling med høy hastighet på bevegelsen (18).



Aldersrelatert tap av muskelkraft og muskelpower

Normal aldring er karakterisert av et aldersrelatert, progressivt tap av muskelkraft/-styrke, hovedsakelig grunnet muskelsvinn (atrofi). Aldersrelatert tap av muskelmasse (sarkopeni) er primært en konsekvens av tap av alfamotonevroner (nerveceller i ryggmargen som sender ut nerveimpulser til musklene og får dem til å trekke seg sammen) på ryggmargsnivå. Sekundært skjer en deinnervering av deres muskelfibre, med påfølgende tap av antall muskelfibre (større tap av de raske muskelfibrene enn de langsomme), samt redusert fiberstørrelse. Dette fører i sin tur til tap av motoriske enheter (en nervecelle og de muskelfibrene den innerverer), da spesielt raske motoriske enheter. Dette resulterer i et dramatisk tap av evnen til raskt å produsere muskelkraft. Muskelpower reduseres derfor i større omfang enn muskelstyrke. Tap av muskelstyrke og muskelpower kan forhindre eldre individer i å mestre hverdagsaktiviteter som å løfte og reise seg opp fra stol (19, 20).



Utholdenhet

Utholdenhet kan defineres som organismens evne til å arbeide med relativt høy intensitet over lengre tid. En forutsetning for å ha god utholdenhet er organismens evne til å skaffe nok energi til det arbeidet som skal utføres. Ut fra den måten vi skaffer oss energi på, skiller vi mellom to hovedformer: aerob og anaerob utholdenhet (7).

Aerob utholdenhet er organismens evne til å arbeide med relativt høy intensitet over lengre tid ved hjelp av aerobe energiprosesser i musklene. Dette er utholdenhetstrening som holder et lavt til moderat intensitetsnivå, der musklene har tilstrekkelig tilførsel av oksygen. En aerob treningsøkt bør vare fra ti minutter og oppover, med minimum 80–90 pulsslag per minutt og med vekt på å ikke overstige den anaerobe terskelen. Intensiteten bør være på 60–80 prosent. Prosessene ved aerob energifrigjøring er glukose + O2 + ADP + P – – > CO2 + H2O + ATP og fettsyre + O2 + ADP + P – –> CO2 + H2O + ATP (7).

Anaerob utholdenhet vil si organismens evne til å arbeide med svært høy intensitet i forholdsvis kort tid ved hjelp av anaerobe energiprosesser i musklene. Dette er utholdenhetstrening som holder et høyt intensitetsnivå i relativt korte perioder. Denne formen for utholdenhet krever mye vilje, ettersom melkesyre vil dannes relativt fort, men den gir bedre tåleevne for melkesyre og forbedret evne til anaerob energifrigjøring. Prosessene ved anaerob energifrigjøring er CrP (kreatinfosfat) + ADP < – – > Cr + ATP og glukose + ADP + P – – > melkesyre + ATP (7).



Referanser


	Katz SC, Ford AB, Moskowitx RW, Jackson BA, Jaffe MW. Studies of illness in the aged. The index of ADL: a standardixed measure of biological and psychososial function. JAMA. 1970;185:914–9.


	Verdens helseorganisasjon. Internasjonal klassifikasjon av funksjon, funksjonshemming og helse. Trondheim: KITH, Helsedirektoratet; 2003.


	Helbostad JL, Granbo R, Østerås H, red. Aldring og bevegelse: fysioterapi for eldre. Oslo: Gyldendal; 2007.


	Caspersen CJ, Powell KE, Christensen GM. Physical activity, exercise and physical fitness: definitions and distinctions for health-related research. Public Health Rep. 1985:100(2):126–31.


	Spirduso W. Physical dimensions of aging. Champaign: Human Kinetics; 1995.


	Shumway-Cook A, Wollacott M. Motor control: theory and practical applications. Baltimore: Lippincott Williams & Wilkins; 2001.


	Gjerset A, Haugen K, Holmstad P. Treningslære. Oslo: Universitetsforlaget; 1996.


	Boyle M. Functional training for sports. Champaign: Human Kinetics; 2004.


	Shephard RJ, Bouchard C. Principal components of fitness: relationship to physical activity and lifestyle. Can J Appl Physiol. 1994;19(2):200–14.


	Anderssen SA, Strømme S. Fysisk aktivitet og helse – anbefalinger. Tidsskr Nor Lægeforen. 2001;121:2037–41.


	Thivel D, Tremblay A, Genin PM, Panahi S, Riviere D, Duclos M. Physical activity, inactivity, and sedentary behaviors: definitions and implications in occupational health. Front Public Health. 2018;(6).


	The Ottawa Charter for Health Promotion. The First International Conference on Health Promotion. Ottawa: Verdens helseorganisasjon; 21. november 1986.


	Statens råd for ernæring og fysisk aktivitet (SEF). Fysisk aktivitet og helse. Anbefalinger. Rapport nr. 2. Oslo: Helsedirektoratet; 2000.


	Cummins RA. Fluency disorders and life quality: subjective wellbeing vs. healthrelated quality of life. J Fluency Disord. 2010;35(3):161–72.


	McArdle WD, Katch FI, Katch VL. Exercise physiology: energy, nutrition & human performance. 7. utg. USA: Lippincott Williams & Wilkins; 2010.


	Carr JH, Shepherd RB. Stroke rehabilitation: guidelines for exercise and training to optimize motor skills. Edinburgh: Butterworth Heinemann; 2003.


	Cruz-Jentoft AJ, Bahat G, Bauer J, Boirie Y, Bruyère O, Cederholm T et al. Sarcopenia: revised European consensus on definition and diagnosis. Age Ageing. 2019;48(1):16–31.


	Skelton DA, Greig CA, Davies JM, Young A. Strength, power and related functional ability of healthy people aged 65–89 years. Age Ageing. 1994;23:371–7.


	Bassey EJ, Fiatarone MA, O’Neil EF, Nelly M, Evans WJ, Lipsitz, LA. Leg extensor power and functional performance in very old men and woman. Clin Sci. 1992:82:321–7.


	Foldvari M, Clark M, Laviolette LC, Bernstein MA, Kaliton D, Castaneda C, Pu CT, Hausdorff JM, Fielding RA, Singh MA. Association of muscle power with functional status in community-dwelling elderly woman. J Gerontol A Biol Sci Med Sci. 2000;55:192–9.







EPUB/font/DejaVuSans.ttf


EPUB/font/DejaVuSans-BoldOblique.ttf


EPUB/font/DejaVuSans-Oblique.ttf


EPUB/images/logo.png
CAPPELEN DAMM AKADEMISK





EPUB/font/DejaVuSans-Bold.ttf


